WINMED แย้มผลงาน Q3 สดใส โกยยอดขาย ATK ทะลัก หนุนทั้งปีโตตามเป้า!
WINMED เผยแนวโน้มผลงานไตรมาส 3/64 โตเด่น รับออเดอร์ชุดตรวจโควิดหนุน หลังได้รับแต่งตั้งเป็นตัวแทนจำหน่าย หนุนผลงานทั้งปีโตแกร่ง
WINMED เผยแนวโน้มผลงานไตรมาส 3/64 โตเด่น รับออเดอร์ชุดตรวจโควิดหนุน หลังได้รับแต่งตั้งเป็นตัวแทนจำหน่าย หนุนผลงานทั้งปีโตแกร่ง
17 ต.ค. 2564

นายนันทิยะ ดารกานนท์ ประธานเจ้าหน้าที่บริหาร บริษัท วินเนอร์ยี่ เมดิคอล จำกัด (มหาชน) หรือ WINMED เปิดเผยว่า แนวโน้มผลการดำเนินงานในช่วงไตรมาส 3/64 คาดว่าจะเห็นการเติบโตของรายได้ที่ดี ยอดขายเพิ่มขึ้นประมาณ 25% เมื่อเทียบกับไตรมาสที่ผ่านมา ปัจจัยสนับสนุนจากโครงการ สปสช. ร่วมกับชุดตรวจคัดกรองโควิด-19 แบบเร่งด่วน (ATK) สำหรับบุคลากรทางการแพทย์ มีกระแสตอบรับที่ดี ได้รับคำสั่งซื้อต่อเนื่อง จากโรงพยาบาลรัฐ -เอกชน คลินิก และสถานพยาบาลทั่วประเทศ
ทั้งนี้ บริษัทได้รับแต่งตั้งเป็นตัวแทนจำหน่าย ผลิตภัณฑ์ชุดตรวจแบรนด์ JOYSBIO ชุดตรวจคัดกรองโควิด-19 แบบเร่งด่วน (ATK) สำหรับบุคลากรทางการแพทย์ และสำหรับตรวจคัดกรองด้วยตนเอง ด้วยวิธีการเก็บตัวอย่างจากทางโพรงจมูกส่วนปลายที่มีประสิทธิภาพสูงและใช้งานง่าย จากผู้นำเข้าชุดตรวจสำหรับโควิด-19 ประเทศจีน ที่ได้รับการอนุญาตจากสำนักงานคณะกรรมการอาหารและยา (อย.) เพื่อออกจำหน่ายให้แก่ประชาชนทั่วไป ผ่านช่องทางออนไลน์ ร้านขายยา สถานพยาบาลทั่วประเทศ ในช่วงปลายไตรมาส 3 นี้
นอกจากนี้ บริษัทเตรียมออกผลิตภัณฑ์กลุ่มป้องกันและตรวจเชื้อโควิด-19 เข้ามาเพิ่มเติม เพื่อรองรับความต้องการที่มากขึ้น ได้แก่ ชุดตรวจโควิดแบบเร่งด่วน (ATK) ที่มีประสิทธิภาพ และความแม่นยำสูง, เครื่องอบฆ่าเชื้อไวรัส-แบคทีเรีย และ สินค้านวัตกรรมทางการแพทย์อื่นๆ เข้ามาอย่างต่อเนื่อง
ขณะที่การให้บริการตรวจยืนยัน โควิด-19 ระบบอัตโนมัติ (fully automated, high-throughput molecular diagnostic system) โดยเครื่องวิเคราะห์อัตโนมัติ Panther อยู่ระหว่างการขออนุมัติขึ้นทะเบียนน้ำยา Aptima SARS-CoV-2 Assay กับ สำนักงานคณะกรรมการอาหารและยา (อย.) คาดว่าจะดำเนินการขึ้นทะเบียนแล้วเสร็จและเริ่มให้บริการได้ในช่วงไตรมาส 4/64
สำหรับธุรกิจกลุ่มผลิตภัณฑ์ดูแลสุขภาพสตรี มีแนวโน้มที่ดีต่อเนื่อง ได้รับปัจจัยสนับสนุนจากโครงการ สปสช. ให้ความสำคัญการตรวจมะเร็งปากมดลูกเพิ่ม บริษัทเร่งออกผลิตภัณฑ์ชุดเก็บเซลล์จากช่องคลอดด้วยตนเองเพื่อส่งตรวจหาเชื้อไวรัส HPV (HPV Self-collect) โดยอยู่ระหว่างขออนุมัติขึ้นทะเบียนกับ อย. สำหรับห้องปฏิบัติการตรวจหาเชื้อไวรัส  HPV ผ่านชุดเก็บเซลล์จากช่องคลอดด้วยตนเอง (Self Collect) อยู่ระหว่างขออนุญาตจดสถานประกอบการผลิตเครื่องมือแพทย์และ ขึ้นทะเบียนผลิตภัณฑ์ ซึ่งคาดว่าจะสามารถรับรู้รายได้ในไตรมาส 1/65
ด้านธุรกิจกลุ่มผลิตภัณฑ์เทคโนโลยีเซลล์บำบัด กลุ่มผลิตภัณฑ์ธนาคารโลหิต กลุ่มผลิตภัณฑ์ความปลอดภัยทางโลหิต และผลิตภัณฑ์สุขภาพสตรี คาดว่าจะกลับมาฟื้นตัว จากความคืบหน้าของการกระจายฉีดวัคซีนทั่วประเทศ ช่วยสร้างความมั่นใจและกิจกรรมการดำเนินทางเศรษฐกิจเริ่มฟื้นตัว